فاطنة بنت الحسين

فاطنة بنت الحسين (زيادة فسيدي بنور ف 1935، توفات ف 6 أبريل 2005) مغنية عيطة مغريبية. هي من أهم فناني العيطة ف لقرن لعشرين ف لمغريب، وكانت متخصصة فالعيوط العبدية والمرساوي والعيوط الحوزية والحصباوية. فاطنة رتبطات بزاف بمجموعة ولاد بنعݣيدة لدرجة بلي السمية الفنية ديالهوم كانت لمدة طويلة "فاطنة بنت الحسين وولاد بنعكيدة".

 حياتها 
بدات فاطنة لغنا فاش كانت صغيرة، وكانت كاتغني ف لمواسم العراس فمنطقة دكالة. العائلة ديالها ماكانوش راضيين على بلي بنتهوم تغني، عليها مشات هاجرات ل ليوسفية باش تخدم وتغني معا فرقة الشيخ المحجوب ومراتو الشيخة خدوج العبدية.

من بعد تلاقات معا فرقة ولاد بنعݣيدة، فوسط السبعينات، اللي دارت معاهوم مسار طويل و رتابطات سّمية ديالهوم بجوج ف أغاني نجحات نجاح كبير فالمغريب.

ف غشت 2005، أي ربع شهور من بعد ما ماتت، تكرّمات من عند وزارة الثقافة و جهة عبدة دكالة ف لمهرجان لوطني د فن العيطة ف آسفي.

قال عليها لمفكر و لكاتب لمغريبي حسن نجمي:
وخا بنت الحسين خدمات معا بزاف د شّيوخ و شّيخات، فا بعد لالبوم لغنائي لّول لي سجلات، طاحت ف فرقة ولاد بن عݣيدة على لاسرة لفنية الحقيقية ديالها و سجلات معاهم كتر من ميتين أغنية، سوا من قصائد و براول لعيطة ؤلا من لأغاني شّعبية. ؤ مابعداتش من لفرقة حتا شرفات ؤ عيات لكسدة ؤ صّوت ديالها، موراها قررات تعتازل بعدما رجعات من لحج هادي تلت سنين، كيما أكدات ليا ف ملاقية جمعاتنا ف بيت لفنان حجيب فرحان ف رّباط.

 الريپيرطوار 
فاطنة بنت الحسين خلات كتر من 100 أغنية منها أغاني ديالها ؤلا إعادة غناء أغاني تراتية مشهورة و قديمة ديال لعيطة، من أهمها:

 هاداك حبيبي
 مولاي عبد الله الوالي - اللي هي فالأصل مولاي التهامي.
 بريولات - قصائد زجلية لمولاي التهامي
 بين الجمعة والثلاث
 عيسى بن عمر كال كلام
 ركوب الخيل
 مولاي الطاهر
 الحب المغدور
 خربوشة
 الشاليني
 دايرة يديا فيديه
 الربطة زغبية

 مصادر 

تصنيف:بيوغرافيا د نسا
تصنيف:مغنية مغريبية
تصنيف:لعيطة
تصنيف:زيادة 1935
تصنيف:وفيات 2005
تصنيف:زريعة شخصيات د لمغريب
تصنيف:مقالات فيها مصدر و 3000 بايت
تصنيف:ناس تزادو ف سيدي بنور